Munkkivuoren kirkko

Munkkivuoren kirkko on Munkkiniemen seurakunnan kirkkorakennus aivan Munkkivuoren ostoskeskuksen vieressä Munkkiniemen kaupunginosassa Helsingissä. Kirkon yhteydessä on seurakuntatalo. Myös erillinen kellotorni kolmine kelloineen on vuodelta 1963. Kirkon on suunnitellut arkkitehti Olavi Kantele, joka oli aiemmin työskennellyt pitkään Aarne Ervin toimistossa. Munkkivuoren seurakunta itsenäistyi vuonna 1967 Munkkiniemen seurakunnasta. Vuoden 2011 alussa seurakunnat yhdistettiin uudelleen. Kirkossa on Åke Hellmanin alttarimosaiikki Fiat voluntas tua (Tapahtukoon sinun tahtosi) vuodelta 1965. Kirkon 30-äänikertaiset urut suunnitteli arkkitehti Kantele yhteistyössä Kangasalan urkutehtaan kanssa. Urkujen äänikerrat ja tekniset ominaisuudet suunnitteli urkutaiteilija Pentti Soinne. Koneistoltaan täysmekaaniset ja kolmisormioiset urut vihittiin käyttöön lokakuussa 1965. Vuonna 1997 kirkko peruskorjattiin. Munkkiniemen seurakunta päätti 14.12.2022 luopua Munkkivuoren kirkosta ja seurakuntatalosta vuoden 2024 lopussa, koska kirkko vaatisi lähivuosina laajan peruskorjauksen ja seurakunnan määrärahoja on leikattu. Vielä vuonna 2020 seurakuntayhtymän edustajien mukaan kirkko aiotaan peruskorjata. Seurakunta käyttää Munkkivuoren kirkkoa syksyyn 2026 asti ennen Munkkiniemeen muuttamista. Aamuyöllä 14. heinäkuuta 2026 alkaneessa tulipalossa kirkon viereisen seurakuntakodin katto paloi niin pahoin, että rakennus vaurioitui käyttökelvottomaksi. Itse kirkko kärsi vain savuvahinkoja. Ruotsinkielisen Petruksen seurakunnan oli tarkoitus ottaa seurakuntakoti käyttöönsä väistötilana Maunulan kirkon kunnostuksen ajaksi, mutta tämä kävi mahdottomaksi. Poliisi epäilee palon syyksi alustavasti tuhopolttoa. Lähteet Aiheesta muualla Kuvia tai muita tiedostoja aiheesta Munkkivuoren kirkko Wikimedia Commonsissa